پایگاه خبری توران : آغ یئل، قلمه آغاجلارینین پرده لرینده، حزین بیر ماهنی سسلندیریب، گئجه نین سوکوتونو پوزوردو. هر یئر ظولمات قارانلیق ایدی. خئیروللا ،کاروانسارانین حیطینده باشینی اللرینین آراسینا آلیب، دیوار دیبینده اوتورموشدو. او گاهدان باشینی قالخیزیب گون چیخان طرفه باخسادا، سحرین آچیلماسیندان هئچ بیر اثر – علامت گؤزه ده یمیردی. هاچاندان – هاچانا زورلا […]
پایگاه خبری توران : آغ یئل، قلمه آغاجلارینین پرده لرینده، حزین بیر ماهنی سسلندیریب، گئجه نین سوکوتونو پوزوردو. هر یئر ظولمات قارانلیق ایدی. خئیروللا ،کاروانسارانین حیطینده باشینی اللرینین آراسینا آلیب، دیوار دیبینده اوتورموشدو. او گاهدان باشینی قالخیزیب گون چیخان طرفه باخسادا، سحرین آچیلماسیندان هئچ بیر اثر – علامت گؤزه ده یمیردی.
هاچاندان – هاچانا زورلا آیاغا قالخیب، یئنه یاتاغینا قاییدیردی.
بیر خیردا اوتاقدا بئش – اوْن موسافیر یان – یانا یاتیب، خوْرولتو سسلری بیر – بیرینه قاریشمیشدی. اوْ یئنه یاتاغینا اوزانیب گؤزلرینی یومسادا، باشینین آغریسیندان بیر آن یوخو گؤزلرینه یول تاپا بیلمه دی. نهایت قالخیب حیطه قاییتدی. آفتابادان بیر نئچه اوْووج اوز – گؤزونه سو ووروب، الینین یاشینی بویون – بوغازینا چکدی.
حتم (حاتم ) کیشی سس – صدایا اوتاغینین قاپیسینی جیرلا – جیرلا آچیب، حیطه چیخدی. خئیروللانی گؤرنده – باغیشلا آشیق دئیه سن بو گئجه بیره لر سنی قویمادی یاتاسان؟! – دئدی. کاروانساراچی اونو اوتاغینا دعوت ائتدی. حتم کیشی لامپانین پیلته سینی قووزادی. اوجاقداکی قارا چایداندان بیر ایستیکان چای سوزدو.
خئیروللا چایی ایچیب بیر سیغار آلیشدیردی. سیغارا بیر نئچه نفس ووروب چایینی ایچدی. بیر آز اؤزونه گلیب، سؤزه باشلادی: – مشدی حتم! آللاهدان گیزلی دئییل سندن نه گیزلی، آخشام بازاردا پوللاریمی جیبیمدن چیخاریبلار – دئیه نده، حتم کیشی « – اشی! من ده دئییرم بس نییه یوخون آپارمیر! هئچ اوره یینی سیخما. سحر آچیلیر، گئت حاج علیدن نه ایسته ییرسنسه، آل آپار، پولونو کنددن گؤنده ررسن گلر. شوکور آللاها، آدلی – سانلی آشیقسان، ایسته سن لاپ اؤزومده گلیب ضامن اولارام » – دئدی.
خئیروللا – عمی سنی چوخ ساغ اول – دئییب، آیاغا قالخدی.
حتم کیشینین اوره ک – دیره یی خئیروللانی بیر آز توختاتدی. اوْ تؤیله یه گیره نده، کهر آتینین کیشنرتیسی اوره یینی اوْخشادی.
خئیروللا کؤهنه بازارا چاتاندا هله بیرجه ماغازا دا آچیلمامیشدی. اوْ، خیالا دالمیش سفیل – سرگردان، تبریز خیاوانلارینی دولانماغا باشلادی.
گجیله، گولوستان باغینا گئتدی. ساعات قاباغینا چاتاندا بیردن – « خئیروللا » – سسی ائشیدجک، دیک یئرینده دایانیب، گئری دؤندو. ایکی نفر گوله – گوله اونا یاخینلاشیردی. خئیروللا اونلارین هئچ بیرینی تانیمادی. اونلاردان بیری : – ایه عابباس! دئییرم بو خئیروللادی، دئییرسن یوخ – دئیه، قوللارینی اونون بوینونا دولادی. اوز – گؤزونو اؤپنده بیردن خئیروللا آشیق حوسئینی تانیدی. خئیروللا حوسئین جاوانی قوجاقلاییب بیر آز کؤوره لدی.
آشیق حوسئین – خوش گؤردوک آشیق! ایه نییه بئله پوزغونسان، ناساز کی، دئییلسن؟ – دئیه نده خئیروللا باشینی قالخیزیب – یوخ قاغا – دئیه جاواب وئردی.
آشیق حوسئین زارافاتیانا – ایه! بلکه منیم شئعرلریمی اوخودوغونا خان – بی سنه دولاشیر؟ – دئییب، هاوانی دییشمک ایسته دی.
خئیروللا باشینی توْولاییب آستادان پیچیلدادی – پولومو ایتیرمیشم قاغا. کنددن نئچه تویوق – جوجه گتیرمیشدیم، آیین – اویون آلام آپارام، پوللارینی ایتیردیم – دئیه نده آشیق حوسئین – جانین ساغ اولسون اده! بو گون – صاباح تویلار باشلاییر، غم ائله مه! – دئییب دؤنوب عابباس بالابانچییا گیزلی بیر گؤز ووردو. عابباس توتقون حالدا باشینی بولایاندا حوسئین جاوان فیکره گئتدی…
بیر آزدان خئیروللانین قولوندان توتوب، بیر آز کنارا چکیب، قولاغینا پیچیلدادی :
– نئجه دیر بو آخشام شمیل چایخاناسیندا بیر دئییشمه مئیدانی قوراق؟ حوسئین – سن منه قولاق آس! – دئییب، خئیروللانین اعتیراضینا مانع اولدو.
هله ناهار آذانی دئییلمه میشدی، بوتون تبریزه یاییلدی کی، « قاراداغدان بیر آشیق گلیب، حوسئین جاوانلا دئییشمک ایسته ییر!! »
خئیروللا سازینی آشیق حوسئینین سازینین اوستونه ووراندا قهوه چی شمیل سیبیللرینین اوجونو ائشه – ائشه اونا یاخینلاشیب – اده! هانسی کنددن گلیبسن؟ هئچ بیلیرسن بو ساز کیمین سازیدیر؟! – سوروشموشدو. خئیروللا اؤزونو اوندا قویماییب، توختاق – توختاق – بلی، بیلیرم، دئیه نده، بوتون چایخانادا اولان آداملار ایستیکانی الیندن یئره قویوب، مات – مات اونا باخمیشدیلار.
پاییز گونشی قیزیل شفقلرینی عئینالی داغینین اته ییندن هله ییغیب قورتارمامیشدی. خئیروللا تمیز پالتارلارینی گئییب، شهوه کیمی ساچلارینی دؤنه – دؤنه داراییب نیظاما سالدی. اوْ ، تمیز اوز – گؤزونو، قاپ – قارا بیغلارینی حامامین آیناسیندا سئیر ائدیب، راضیلیق حیسیله یولا دوشدو…
چایخانانین قاباغینا توپلانمیش آداملاردان هئچکس اونو تانیمیردی. ایزدیحامی یارا – یارا ایچری کئچدی. آشیقلاردان بیر نئچه سی خئیروللانی تانیییب اونو باشقالارینا تانیتدیردیلار. خئیروللا قالینین اوستونده سیرایلا دوزولموش بوتون آشیقلارلا ال وئریب گؤروشدو. اونا قالینین اوستونده یئر وئردیلر.
خئیروللا آغیر باخیشلارین آلتیندا تیتره ک اللریله تازا سازینی کؤکله ییب قورتاردی. اوْ تاوار سازینین یاخشی چیخدیغیندان دؤنه – دؤنه اوستا ماحموددان راضیلیق ائتمیشدی. خئیروللا هله چایینی ایچیب قورتارمامیشدی. بیردن ائشیکده کیلرین چپیه سسیندن هامی بیرلیکده آیاغا قالخدیلار.
آشیق حوسئین گورولتولو آلقیشلار ایچینده چایخانایا وارید اولدو.
آردی وار…
تهیه و تنظیم : الهام عبادی ( دبیر سرویس تورکی )
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab